ועדת הכספים, כנסת 23, פרוטוקול מספר 144, 2020-10-26 10:30

משה גפני: היועצת המשפטית במשרד האוצר, אפרת לקס, את יכולה להגיד לנו מה אמרתם בבג"ץ בעניין של עמותת המצפה לישראל ועמותת יחד?

אפרת לקס: כשהתקיים הדיון בבג"ץ בעניין עמותת המצפה לישראל בג"ץ ביקש מהעמותה שתגיש שוב את הבקשה שלה כדי שנבחן אותה שוב.

אפרת לקס: אחרי בדיקות מקיפות שנערכו, לרבות ביקור בעמותה, ישיבה עם הנציגים שלה, קבלת תגובות בכתב והתייעצות עם משרד המשפטים, הגשנו מסמך לבית המשפט שמפרט מה היו הבחינות שנעשו ומה היו הממצאים שהעלו הבדיקות האלו.

אפרת לקס: אני מקריאה עכשיו את התגובה שהגשנו לבית המשפט.

אפרת לקס: "במסגרת הבדיקה שנערכה נבדקו מידע ומסמכים שהועברו אלינו על ידי העמותה, בכתב ובעל-פה, בישיבה שנערכה ביום 22.5.2019 עם נציגיה: מר מרווה טרפנסה, מר דוד סימוזל ובאי כוחם, עורך הדין עמית כהן ואסף גרשגורן.

אפרת לקס: כמו כן, הובאו לענייננו פסקי דין בענייניה של העמותה: פסק דין שהתקיים בבית המשפט השלום בראשון לציון נגד העמותה לביטול חינוך בלתי פורמאלי בנתניה; ערעור שהוגש על פסק הדין לבית המשפט המחוזי בעליון; פסק דין של עמותת המצפה נגד מדינת ישראל; עמותת המצפה לישראל נגד מרכז הקונגרסים הבינלאומי בחיפה".

אפרת לקס: יש עוד עתירה שמתנהלת בבג"ץ בעניינה של העמותה.

אפרת לקס: חברי עמותת המצפה לישראל מפעילים בישראל את קהילת עדי יהוה, שזאת עמותה שפועלת ברחבי העולם.

אפרת לקס: פעולתה הדתית של קהילת עדי יהוה אסורה ומוגבלת במדינות מסוימות, ביניהן רוסיה, סין ורוב מדינות האסלאם.

אפרת לקס: דתם של חברי הקהילה אינה זרם בנצרות, היא נגזרת ממנה.

אפרת לקס: כתבי הקודש של הקהילה הינם התנ"ך והברית החדשה, ומצטרפים חדשים לקהילה נדרשים להיטבל.

אפרת לקס: הם אינם מצביעים בבחירות, הם מסרבים להתגייס לצה"ל, והם אינם מקבלים עירויי דם גם במצבים מסכני חיים.

אפרת לקס: הקהילה פעילה ברחבי ישראל כ-100 שנה, החל משנת 1963, באמצעות עמותה אמריקאית, ובשנת 2000 הוקמה העמותה במטרה לרכוש נכסים שישמשו כבתי תפילה בפטור המוקנה למוסדות ציבוריים שאינו ניתן לעמותות זרות.

אפרת לקס: העמותה מחזיקה בכשבעה בתי תפילה ובשלוש דירות מגורים.

אפרת לקס: לעמותה אין עובדים אלא מתנדבים בלבד.

אפרת לקס: העמותה מפעילה בתי תפילה, עוסקת בלימוד ובחקר המקרא, והיא שואפת להביאו לידיעת הציבור.

אפרת לקס: מתנדביה מקיימים פעילות מיסיונרית, פעילות של עזרה הדדית לאוכלוסיות שמכורות לסמים, אסירים ואחרים.

משה גפני: העמותה תסכים שנראה סרטון שלה שמופיע באתר?

משה גפני: מראים שם איך ילד עובר מבית לבית ומשכנע ילדים, שזה במידה מסוימת עבירה על החוק.

משה גפני: הוא מודיע שם שהוא עושה את השירות, כשהשירות במקרה הזה הן פעולות מיסיונריות.

שלמה קרעי: למה העמותה צריכה להסכים?

משה גפני: זה שלהם.

שגית אפיק: זה מופיע באתר שלהם.

עאידה תומא סלימאן: אם זה באתר, אין מניעה שמישהו יראה את זה.

משה גפני: תמשיכי לקרוא.

אפרת לקס: העמותה מקיימת מספר כנסים למאמינים ולמתעניינים, כשש עד שבע פעמים בשנה.

אפרת לקס: בנוסף, העמותה מפעילה את גרסתו העברית של אתר הדת בכתובת.

אפרת לקס: .

אפרת לקס: בכנסים שהיא מקיימת מציגה העמותה את גדילתה בפרמטר של מספר החברים שהצטרפו לעמותה באותה שנה.

אפרת לקס: העמותה מבחינה בין מבשר לבין חלוץ.

אפרת לקס: חלוץ לוקח על עצמו מחויבות אישית משמעותית יותר ביחס לפעולות של בישור, למשל שעתיים או שלוש מידי יום, בעוד מבשר שואף גם הוא לבשר אבל לא מחייב את עצמו לפרק זמן מוגדר מראש.

אפרת לקס: באתר העמותה מוצג תוכן בעברית המיועד לכל חתכי האוכלוסייה, בין היתר לקטינים, דוגמת סרטוני אנימציה לילדים, כתבות וחוברות המופנות לנוער.

שגית אפיק: מה הכוונה בקטינים?

שגית אפיק: כל אחד יכול להיכנס?

אפרת לקס: זה אתר שנמצא באינטרנט.

משה גפני: יו"ר העמותה, אנחנו יכולים לראות את הסרטון שלכם באתר?

עובדיה יצחק: כן, זה נמצא באתר.

עובדיה יצחק: (הקרנת סרטון)

שגית אפיק: מה זה השירות?

אפרת לקס: כששאלנו את העמותה מה זה השירות, הם אמרו שהכוונה היא לספר על עיקרי האמונה שלהם כשהם דופקים על הדלתות ומדברים עם אנשים.

בצלאל סמוטריץ': מה זה אם לא מיסיון?

אפרת לקס: זה מיסיון.

אפרת לקס: העמותה מודה שהיא מבצעת פעילות של שיחה עם אנשים על מטרות העמותה.

שגית אפיק: למה באמצעות ילדים?

אפרת לקס: כששאלתי אם כשהילד מגיע הוא לא פונה לילדים אחרים בני גילו, נציגי העמותה אמרו שזה לא ככה.

אפרת לקס: הם אמרו שהמטרה של הבאת ילד מקבילה להבאה של ילדים לפולחנים דתיים בדתות אחרות, ושהמטרה היא לחנך את הילד לאמונה ולדברים שחשובים להורים שלו, כדי שכבר מגיל צעיר יפעל למען הדת שלהם.

משה גפני: זאת אומרת, הילד יעשה פעילות מיסיונרית מול ילדים אחרים.

אפרת לקס: העמותה אמרה שמטרת הבאת הילד היא לא שהוא יבצע פעילות מסיונרית מול ילדים אחרים, אלא שילמד לבצע פעילות מיסיונרית כשהוא יהיה מבוגר.

אפרת לקס: זאת הייתה התשובה שקיבלנו.

ינון אזולאי: חלק מהפעילות שלהם היא בתוך בתי הספר.

ינון אזולאי: יש פסיקה משנת 2014 על כך שבנתניה נכנסו לתוך בתי ספר ורצו להטיף.

שלמה קרעי: אדוני היושב-ראש, נראה לי שלעמותה ברור שהיא לא תקבל כאן אישור.

שלמה קרעי: הם רק מנסים להשיג פרסום.

משה גפני: אין דבר כזה, אנחנו נצטרך להצביע.

אפרת לקס: נציגי העמותה טוענים כי אין פעילות מכוונת של העמותה לעודד קטינים לצרף את חבריהם לעמותה.

אפרת לקס: עם זאת, מעיון באתר האינטרנט של הקהילה ובחוברת המופצת על ידי הקהילה, עולה תמונה אחרת – שפעילות העמותה כן מכוונת לעודד צעירים לחלוק באופן אקטיבי עם חבריהם הלא מאמינים את עיקרי האמונה שלהם.

אפרת לקס: כאשר הוצג חומר זה בפני נציגי העמותה, טענו נציגיה כי מדובר בחומר בינלאומי המתורגם למספר רב של שפות ותורגם לעברית, לא חשיבה על העובדה שהחוק בישראל אוסר על פעילות זו.

אפרת לקס: בישיבה עם נציגי העמותה סוכם כי יוסיפו לכל המלצה לפנייה לקטינים אזהרה לפיה החוק בישראל אוסר על פעילות מעין זו.

שגית אפיק: הם הוסיפו את הדיסקליימר הזה?

אפרת לקס: אנחנו חשבנו שהדיסקליימר לא מספיק, ושהעמותה צריכה להסיר כל חומר שמעודד פנייה לקטינים.

שגית אפיק: ואכן הם הוסרו?

אפרת לקס: כן.

שגית אפיק: הסרטון הזה לא הוסר.

לירון נעים: את הסרטון הזה לא ביקשנו שהם יסירו.

שגית אפיק: היו סרטונים נוספים וחומרים נוספים שפנו לקטינים, כשהתנאי לאישור שלכם ברשות המיסים היה שלא מספיק הדיסקליימר אלא שצריך גם להסיר את החומרים האלה.

אפרת לקס: אנחנו חשבנו שחומרים שנמצאים באתר העמותה ומיועדים לקטינים חברי העמותה לא מהווים עבירה על חוק העונשין שאוסרת פנייה לקטינים.

אפרת לקס: כאשר נתקלנו בחומרים שבהם חברי עמותה, בני נוער - -

ינון אזולאי: במה מתבטא חבר עמותה?

אפרת לקס: לא התכוונתי לחברי עמותה, התכוונתי לחברי הדת.

אפרת לקס: אני לא יודעת אם הם חברים בפועל בעמותה.

אפרת לקס: הם חברי הקהילה.

ינון אזולאי: במה מתבטא שהוא חבר בקהילה?

אפרת לקס: אם לשני בני הדת נולד ילד, אז הילד הוא בן הדת הזאת.

עאידה תומא סלימאן: יש הבדל בין עמותה שרשומה לפי חוק ויש לה מטרות, לבין דת.

אפרת לקס: אני מסכימה.

עאידה תומא סלימאן: לא מובן לי למה מישהו שנולד לדת הזאת משויך אוטומטית לעמותה.

משה גפני: עאידה, הוא לא משויך אוטומטית.

אפרת לקס: הוא משויך לדת.

אפרת לקס: העמותה שמפעילה את עיקר הפעילות של הדת מפעילה אתר שמיועד לילד הזה.

עאידה תומא סלימאן: מה התהליך כדי להשתמש בילד הזה בשירות הזה?

אפרת לקס: ההורים שלו מפעילים שיקול דעת אם העמותה יכולה לקחת אותו לשירות.

אפרת לקס: זה לא מהווה בעיה כל עוד הוא לא פונה לילדים אחרים.

עאידה תומא סלימאן: האם יש איזה שהוא טופס של ההורים שהם מסכימים שהילדים שלהם יעברו את השירות הזה?

אפרת לקס: אני צריכה לבדוק את זה.

אפרת לקס: למיטב הבנתי, רק ההורים לוקחים את הילד, אבל אני לא בטוחה ב-100%.

משה גפני: הזמנתי את ד"ר גבי זוהר, מומחה בעניין הזה.

משה גפני: האם אתה יכול להאיר את עינינו בעניין הזה?

גבי זוהר: הכנתי לכם דוח מאוד-מאוד מבוסס, כולל התביעה של עיריית נתניה לגבי בית ספר בנתניה שקיבל פנייה מעדי יהוה לפעילות מיסיונרית.

גבי זוהר: שימשתי אז כעד מומחה בבית המשפט.

גבי זוהר: השאלה היא: מה ההגדרה של כת או קבוצה סמכותנית.

גבי זוהר: פה מדובר על היררכיה, פה מדובר על הפגנה חברתית, פה מדובר על אנשים שעומדים בראש קהילה, בראש ארגון, בראש קבוצה.

גבי זוהר: אני לא אכנס לאידיאולוגיה ולסוגיות הדתיות, כי זה לא העניין פה.

גבי זוהר: העניין הוא אם אנחנו יכולים להגדיר את הקבוצה הזאת כקבוצה שיש לה סממנים של כת או כקבוצה סמכותנית.

גבי זוהר: כבר לפני 10 שנים צירפתי חוות דעת לתביעה של עיריית נתניה שרצתה למנוע מעדי יהוה להשתמש בבית ספר מלעשות שם פעילות מסיונרית.

גבי זוהר: בית המשפט קיבל את חוות הדעת ואת העתירה של עיריית נתניה.

גבי זוהר: צירפתי לכם את המחקרים שנעשו בארצות הברית המראים שהקבוצה של עדי יהוה היא קבוצה עם סממנים של כת, למרות שבעניין האידאולוגי יש דעות לכאן ולכאן.

גבי זוהר: מדובר בארגון שפועל כארגון סמכותני לכל דבר.

גבי זוהר: זה ארגון שמפריד או מבדל את האנשים שלו בצורה חד משמעית מהחברה שמסביב.

גבי זוהר: תדעו שמדובר בארגון של אלפי אנשים, בהם מאות ילדים.

גבי זוהר: הילדים נמצאים בחלקם בבתי ספר רגילים, הם צריכים לפעול לפי העקרונות והערכים של הקבוצה, של הארגון, ונוצרות פה בעיות מאוד-מאוד קשות.

גבי זוהר: כעובד סוציאלי קליני וכפסיכותרפיסט שעובד קרוב ל-30 שנה עם נפגעי כתות, הגיעו אלי גם אנשים שנפגעו מהקבוצה הזאת.

גבי זוהר: יש כאן בולדוזר רציני מאוד על האנשים שחייבים לקבל את הערכים והעקרונות.

גבי זוהר: אין פה חצי היריון.

גבי זוהר: זה לא איזה ארגון וולונטרי שאם אתה רוצה אתה מאמין ביושוע, ואם אתה רוצה אתה מאמין באסלאם.

גבי זוהר: זה לא עובד ככה.

גבי זוהר: זה ארגון שדורש מהאנשים שלו מחויבות מוחלטת כמו בכתות אחרות, בארגונים סמכותניים אחרים.

גבי זוהר: לא שואלים את הילדים.

גבי זוהר: חשוב להבין, הילדים הם חלק אינטגרלי מהמשפחות שמצטרפות לארגון הזה.

גבי זוהר: אתם צריכים להבין שבכל הארגונים הסמכותניים, בכל הכתות המיסטיות יש מיסיונרים.

גבי זוהר: פה מדובר בארגון שהמסיונריות שלו גלויה לחלוטין.

גבי זוהר: להגיד לכם שראיתי ילדים דופקים על הדלת, אני לא ראיתי, אבל הילדים שואבים את הסיפור, את כל הערכים האלה מההורים.

גבי זוהר: אני מצרף את חוות הדעת שלי שהייתה בבית המשפט וקבעה בצורה חד משמעית שמדובר בארגון סמכותני, בארגון שעוסק במיסיונריות, בארגון שמנסה להיכנס לבתי ספר.

גבי זוהר: הייתה תביעה שהוזכרה קודם על ידי היועצת המשפטית בנוגע למרכז הקונגרסים בחיפה.

גבי זוהר: אני כבר אז טענתי בבית המשפט שבמרכז הקונגרסים זה היה אירוע חד פעמי.

גבי זוהר: לא היה מדובר שם בלקחת מקום כמו בית ספר או מקום שנתמך על ידי מדינת ישראל שאפשר לעשות בו פעילות מיסיונרית.

גבי זוהר: אחרי פרשת גואל רצון נקבע מה זה ארגון סמכותני.

גבי זוהר: פה מדובר בארגון סמכותני, בארגון שהילדים הם חלק ממנו.

גבי זוהר: מדובר באלפים, לא בבודדים.

גבי זוהר: מדובר בארגון מאוד רציני שעוסק במסיונריות.

משה גפני: תודה רבה שבאת, ותודה רבה על ההסבר שלך.

משה גפני: סמדר גרוספלד, תודה רבה שבאת.

משה גפני: האם את יכולה לספר את הסיפור שלך?

סמדר גרוספלד: אני לא בקשר עם הבת ועם הנכדים שלי רק בגלל קבוצה שהמציאה לעצמה חוקים, רק בגלל קבוצת עדי השם.

סמדר גרוספלד: שנתיים אני כבר לא בקשר עם הילדה שלי.

סמדר גרוספלד: הילדה שלי חירשת.

סמדר גרוספלד: מאז שהביאו לה מתורגמנית התחילו למשוך אותה אליהם, היו באים אליה הביתה, מטיפים לה.

סמדר גרוספלד: אני בן אדם מאוד משוחרר, מקבלת את הכל, אין לי בעיה, אבל זה משהו מאוד יוצא דופן.

סמדר גרוספלד: אין שם מזוזות בבתים, אין חגים, אין ימי הולדת.

סמדר גרוספלד: כשהיא הייתה צריכה ללדת לקחו אותה לחיפה כי אצלם אסור לתת עירוי דם אם יולדים.

סמדר גרוספלד: שמעתי שהנכדים שלי, כשעוד היינו בקשר, אומרים: אימא, מה אנחנו?

סמדר גרוספלד: הם לא יודעים מה הם, אם הם יהודים, אם הם נוצרים, אם הם מוסלמים.

סמדר גרוספלד: זה משהו נוראי.

סמדר גרוספלד: הבנתי שרוצים לתת להם לגיטימציה במקום הזה, לעזור להם.

סמדר גרוספלד: יש לי חברה שאיבדה את ההורים שלה.

סמדר גרוספלד: למה?

סמדר גרוספלד: כי היא החליטה לעזוב את הכת.

סמדר גרוספלד: היא הראתה לי תמונות.

סמדר גרוספלד: ההורים שלה לא מכירים בה.

סמדר גרוספלד: היא הייתה בצבא חיילת בודדה.

סמדר גרוספלד: אני לא מבינה איך המדינה לא עושה סוף לדברים האלה.

משה גפני: אני מודה לך.

יאיר לפיד: אני מניח שחברי הוועדה שותפים לאמונה שלי שלא מדובר פה חלילה בהתקפה על דתות אחרות.

משה גפני: לא, חס וחלילה.

יאיר לפיד: אני מאמין שכל אדם רשאי להאמין במה שהוא רוצה.

יאיר לפיד: במדינת ישראל יש חופש דת, יש חופש בלי דת.

יאיר לפיד: יש סטטיסטיקה עצובה מאוד שמראה שהעם היהודי טרם התאושש מהשואה.

יאיר לפיד: יש היום פחות יהודים בעולם ממה שהיו לפני השואה.

יאיר לפיד: לעם היהודי יש זכות להגן על עצמו.

יאיר לפיד: פה מדובר על לתת פטור ממס לפעילות מיסיונרית שמטרתה להעביר ילדים יהודים על דתם.

יאיר לפיד: כל האופוזיציה, או רובה המוחלט, תומכים בביטול הפטור ממס.

יאיר לפיד: שוב, זאת לא התקפה על הנצרות, זאת לא התקפה על אמונות, זאת הזכות של העם היהודי להגן על עצמו במדינתו ולהגן על ילדיו.

יאיר לפיד: יש שיתוף פעולה שחוצה את הקווים הרגילים של הפוליטיקה הישראלית בעניין הזה.

משה גפני: מדובר פה על זה שאנחנו נותנים הטבה בסעיף 46, שאנחנו נותנים פטור ממס על תרומות.

משה גפני: אנחנו נותנים את ההטבה הזאת לרווחה, לדת, לספורט.

משה גפני: אנחנו מבקשים לא לתת את ההטבה הזאת לשתי העמותות האלו, כי אנחנו סבורים שהן עושות פעולות מיסיונריות.

משה גפני: אנחנו חושבים שזה גם נגד החוק, אבל לזה אין לנו הוכחה.

עובדיה יצחק: כמה דברים שנאמרו כאן והם לא מדויקים בלשון המעטה.

עובדיה יצחק: הדבר הראשון שצוין כאן לגבי מיסיונריות כלפי קטינים הוא לא מדויק בלשון המעטה.

עובדיה יצחק: אנחנו עושים פעילות מבית לבית, פעילות הסברתית, אנחנו לא מציעים שום טובת הנאה לאף אחד.

עובדיה יצחק: אנחנו מדברים על הדת שלנו עם בן-אדם שאנחנו פוגשים.

עובדיה יצחק: גם הילדים ששייכים לעדי יהוה משתתפים בפעילות הזאת עם מבוגר.

עובדיה יצחק: אנחנו לא מכוונים לילדים.

עובדיה יצחק: מה שנאמר על ידי מר גבי זוהר, שכבר היה בבית המשפט במקרה של נתניה, לא מדויק בלשון המעטה, כי אתה יכול לומר את זה גם על הרבה קבוצות יהודיות שפועלות במבנה סמכותני ויש אחד שבראשן בראש.

משה גפני: אם אתם לא מכוונים לילדים, למה על פי דרישת הממשלה הסרתם סרטונים?

משה גפני: מה היה רע בהם?

עובדיה יצחק: הסרת הסרטון הייתה כמחווה, לא בגלל שאנחנו חושבים שהוא לא בסדר.

עובדיה יצחק: האתר שלנו הוא בינלאומי, הוא ביותר מ-1,000 שפות.

עובדיה יצחק: הסרת הסרטון הייתה כדי לא לפגוע אם זה נראה משהו מאוד מזעזע.

עובדיה יצחק: אנחנו לא מעוניינים לעורר אנטגוניזם, אנחנו לא מעוניינים לפגוע בציבור הישראלי, אנחנו ניטרליים בדת שלנו, אנחנו לא מתערבים מבחינה פוליטית.

עובדיה יצחק: אני רוצה להתייחס למה שאמר חבר הכנסת יאיר לפיד.

עובדיה יצחק: אולי כדאי להרחיב את ההשכלה לגבי הפעילות של עדי יהוה בתקופת השואה.

עובדיה יצחק: עדי יהוה הסתירו יהודים בתקופת השואה, הגנו עליהם.

עובדיה יצחק: הם הלכו למחנות הריכוז רק כי הם לא צידדו בהיטלר.

עובדיה יצחק: לא מדובר כאן על איזה שהוא חשש מאיום קיומי לעם ישראל.

עובדיה יצחק: אנחנו מדברים עם כל אחד בדיוק כמו שאתה, אדוני, מדבר על הדת שלך עם אחרים.

עובדיה יצחק: אנחנו לא מציעים טובות הנאה.

עובדיה יצחק: גם הילדים שגדלים כעדי יהוה, כמו שנאמר כאן קודם, לומדים שחלק מהפעילות שלהם כשהם יהיו בוגרים זה לדבר.

עובדיה יצחק: ילד שרוצה להיות שייך לעדי יהוה לא יכול להיות ללא אישור של שני ההורים.

עובדיה יצחק: אנחנו לא מטבילים ילדים.

שגית אפיק: מה שאתה אומר לא מתיישב עם זה שרשות המיסים ביקשה להסיר סרטונים מהאתר שלכם בטענה שהסרטונים האלה כן מהווים סוג של עבירה על החוק.

שגית אפיק: מה התשובה לזה?

עובדיה יצחק: אין בסיס לטענה על עבירה על החוק, עד כמה שידוע לי מבחינה משפטית.

משה גפני: אין איסור בגלל סכנה קיומית, יש איסור ללכת ולשכנע ילדים על פי החוק.

אופיר כץ: נתקלתי בכתבה על בחור, ואני מצטט: "איבדתי את הילד שלי, לקחו לי את הילד, אין שבתות, אין חגים, הוא לא מגיע לאירועים משפחתיים, הוא לא רוצה לעשות בר-מצווה, הוא אומר משפטים כמו "חיילי צה"ל הם רוצחים".

אופיר כץ: גרושתי והכת הזאת המירו את הדת של הבן שלי.

אופיר כץ: במשך שנתיים היא שיקרה לי ולקחה אותו לשיעורים של עדי יהוה".

אופיר כץ: זה סותר את זה שאמרת שצריך אישור של שני ההורים.

נציג: אני רוצה לדבר על עמותת יחד רמת השרון.

נציג: בעבר הייתי חלק מהיהודים המשיחיים.

נציג: הגעתי לזה בעקבות שירותי בצבא.

נציג: הם מסתובבים בצבא, הם מפיצים את האמונה שלהם בתחפושת של יהדות מתקדמת, יהדות מודרנית.

נציג: אני השתלבתי בקהילה שלהם.

נציג: המרכיב המרכזי של הפעילות שלהם היא פעילות בישור, מיסיון, ניסיון לשכנע אנשים להמיר את דתם לאמונה שלהם.

נציג: כמו שיש תכנית פופולרית זמר במסכה, כך יש נצרות במסכה.

נציג: קבוצות הבישור שלהם הולכות ברחובות בתל-אביב.

נציג: הם מזמינים אנשים לבוא לערבים של צעירים, של נוער.

נציג: הם קוראים לזה ערבי שירה, כל מיני שמות כאלה ואחרים.

נציג: לא פעם מגיעים חבר'ה צעירים שלא יודעים על מה מדובר בכלל, הם מבולבלים, לא מבינים.

נציג: מחלקים שם אוכל טוב, פיצות, אז החבר'ה מצטרפים.

נציג: בנוסף לזה, הם עושים פעילות שדומה לפעילות ניו-אייג' שבה הם מעמידים דוכנים.

נציג: למקומות כאלה מגיעים בעיקר חבר'ה צעירים.

נציג: גם אני הייתי חלק מהדבר הזה, לקחתי חלק בזה.

נציג: באותו זמן האמנתי בדבר הזה, הייתי חלק מזה, לא הבנתי באותה תקופה את המשמעות של מה זה אומר לבוא ולדבר אל כולם.

רם בן ברק: כמה זמן היית שם?

נציג: בין 2004 ל-2014.

ינון אזולאי: איפה הייתה הפעם הראשונה שנפגשתם איתם?

נציג: המפגש הראשוני היה בצבא, כשהגיעה קבוצה של חבר'ה אמריקאים באוטובוסים.

ינון אזולאי: לתוך הצבא?

נציג: הם מסתובבים סביב הבסיסים, מחלקים חומרים שלהם.

נציג: אלו קבוצות שונות שמתרכזות באותה פעילות.

נציג: הם מתגאים בזה שהם בתי כנסת, אבל הם לא בתי כנסת.

שגית אפיק: אתה מדבר על עמותת יחד?

נציג: נכון.

שגית אפיק: מי הגוף המממן את עמותת יחד, אתה יודע להגיד?

נציג: יש אחוז מסוים של מאמינים באותה קהילה שתורמים, ויש קהילות יהודיות משחיות בארצות הברית שתורמות.

נציג: כל העמותות האלו בארץ נתמכות על ידי חו"ל, הן לא יכולות להחזיק את עצמן בלי כסף מחו"ל.

שגית אפיק: אפרת, אתם יודעים מי הגופים שתורמים ליחד?

אפרת לקס: יש רשימה של גורמים שתורמים ליחד.

ינון אזולאי: הם מקבלים משהו מהמדינה?

שגית אפיק: סעיף 46.

ינון אזולאי: חוץ מ-46?

לירון נעים: עמדת משרד המשפטים לגבי הקריטריון של עמותה ששנויה במחלוקת, שזה הקריטריון שבגינו אנחנו מכנסים דיון בעמותה הזאת, מעורר קשיים משפטיים משמעותיים שעלולים להעלות כדי מניעה.

לירון נעים: אנחנו חושבים שהקריטריון הזה עלול להזמין שרירותיות והפעלה מפלה של הסעיף.

לירון נעים: כל העניין בקביעת קריטריונים הוא לאיין את החשש להפעלה מפלה.

לירון נעים: פעילות מסיונרית בישראל היא חוקית, לכן הבדיקה שאנחנו עושים היא לא אם מדובר במיסיון.

לירון נעים: אם מדובר במיסיון, לא די בכך כדי לפסול עמותה, זה ברור.

לירון נעים: אנחנו בודקים את הקריטריונים של הנוהל שלנו, של הנוהל הממשלתי.

לירון נעים: בנוהל של רשות המיסים יש קריטריון אחד שהוא רלוונטי לענייננו ואותו בדקנו במיוחד.

משה גפני: אנחנו לא מדברים על חוק, אנחנו מדברים על אם צריך לסייע להם.

משה גפני: מדינת ישראל הולכת לסייע למיסיון רק בגלל שזה לא מופיע בחוק?

בצלאל סמוטריץ': מה הבעיה לתקן את החוק?

לירון נעים: אנחנו בודקים אם העמותה היא עמותה שמימוש הפעילות שלה כרוך בהפרת חוקי המדינה.

לירון נעים: בהקשר של מיסיונים אנחנו בודקים האם המיסיון עובר על החוק, האם יש לנו איזה שהן אינדיקציות לכך שמתקיימות אחת משתי העבירות הבאות:

לירון נעים: האם מעבירים תשלום לאדם כדי שימיר את דתו, או כדי שיגרום לאדם אחר להמיר את דתו, והאם יש פנייה ישירה לקטינים במטרה להמיר את דתם.

לירון נעים: אתם בוודאי תסכימו איתי שהסטנדרט שבו אנחנו בודקים את הדברים האלה איננו סטנדרט פלילי.

לירון נעים: אני בוודאי לא צריכה הרשאה בשביל זה, אני לא צריכה ראיות מעבר לספק סביר, רק תשתית עובדתית לקבלת החלטה מינהלית.

לירון נעים: רשות המיסים נפגשה עם העמותה, קיבלה ממנה כל מיני הצהרות, בדקה באופן עצמאי את האתר שלה ואת הפסיקה שנוגעת אליה.

לירון נעים: אף אחד מהממצאים שמצאנו לא הצביע באופן מספיק על איזו שהיא פעילות שכרוכה בהפרת חוקי המדינה.

לירון נעים: מה שמצאנו הם תכנים שגרמו לנו להרים גבה וחשבנו שייתכן שהם לא מתיישבים באופן מלא עם ההצהרות של העמותה.

לירון נעים: העמותה הצהירה כאן ובפנינו שאין לה שום כוונה לעבור על החוק, שאין לה שום כוונה לפנות לקטינים, שזו בכלל לא המטרה שלה.

קטי קטרין שטרית: מה המטרה הציבורית שכתובה אצלם?

לירון נעים: המטרה היא דת.

קטי קטרין שטרית: להקים בתי כנסת?

מיכל שיר סגמן: כנסיות או בתי כנסת.

קטי קטרין שטרית: אם כתוב מטרה x והם מבצעים y, הם עוברים עבירה.

משה גפני: הם אמרו להם להסיר את זה מהאתר.

לירון נעים: המטרה הציבורית שמכוחה העמותה הזאת פועלת היא מטרה של דת.

לירון נעים: אחרי שראינו תכנים שגרמו לנו להרים גבה פנינו לעמותה וביקשנו לדעת האם בכוונת העמותה להסיר את התכנים שמופיעים באתר.

לירון נעים: העמותה הכחישה כל כוונה לפנות לקטינים, היא אמרה שהיא שומרת על החוק, והיא הסירה את התכנים האלה.

לירון נעים: פסק הדין לגבי בית ספר בנתניה שבו העמותה ביקשה לשכור כיתה מפריד בין המישור החוזי לבין המישור החוקתי.

לירון נעים: במישור החוזי הוא אומר שהעמותה לא גילתה לבית הספר שהיא מקיימת פעילות מיסיונרית, לכן יש עליה לבטל את החוזה.

לירון נעים: בית המשפט גם אמר את הדבר החשוב הבא: החוזה לא בטל בגלל סעיף 30 לחוק החוזים, הוא לא בטל בגלל תקנת הציבור או בגלל שהוא בלתי חוקי או בלתי מוסרי, הוא בטל בגלל הטעיה.

לירון נעים: שלחנו אישור לעמותה שבו הבהרנו שלושה דברים: א', שהאישור הזה מותנה בכך שהעמותה מתחייבת לעמוד בכל המצבים וההצהרות שהיא הצהירה בפנינו; ב', שהעמותה הזאת היא זו שאחראית לוודא שהאתר שלה איננו מכיל תכנים נוספים שלא עולים בקנה אחד עם ההצהרות שלה; וג', הבהרנו לגבי הדיסקליימר שמופיע מתחת לחלק מהפרסומים וחלק מהסרטונים שהוא אינו מעלה ואינו מוריד אם מדובר בפרסום שיש בו לכאורה איזו שהיא מידה של אי עמידה בהוראות הדין.

משה גפני: אנחנו בוחנים גם את העניין הציבורי.

רותם בן שמחון: לאורך כל הדרך אתם שמים את עמותת יחד רמת השרון ואת עמותת המצפה לישראל תחת אותה כותרת.

עמית כהן: אני רוצה להצטרף לחברתי עו"ד נעים ולציין שההחלטה לאמץ נוהל חדש המאפשר לדחות בקשות של עמותות שפעילותן שנויה במחלוקת ציבורית הובאה לראשונה בפני הוועדה ב-2016.

עמית כהן: מדובר בהחלטה לא חוקית, ובכוונת מרשתי לתקן את העתירה התלויה ועומדת בבג"ץ בהתאם.

עמית כהן: מרשתי מוצגת פה בצורה מאוד-מאוד מגמתית.

עמית כהן: העובדה שעדים שמכוונים נגד מרשתי הוזמנו למליאת הוועדה בעוד אנחנו פה מדברים מהזום - טעם לפגם.

קטי קטרין שטרית: אתה לא יכול להגיד לנו את מי להזמין.

קטי קטרין שטרית: אנחנו לא בבית משפט עכשיו.

עמית כהן: יש שמונה מיליון מאמינים בדת הזאת שפרוסים ב-240 מדינות.

עמית כהן: 180 מדינות מתוכן הכירו בה כדת רשמית, לא ככת.

עמית כהן: בנוסף, מרביתן של המדינות המערביות מממנות את פעילותה באופן שוטף, בדיוק באותו אופן שבו מממנים פעילויות יהודיות באותן מדינות.

עמית כהן: אני מבקש להפנות לארצות הברית, לבריטניה, לצרפת, לגרמניה, לאיטליה.

עמית כהן: כמובן שבישראל המצב חייב להיות שונה, רק לא ברור למה.

בצלאל סמוטריץ': הדת הזאת מאמינה במיסיון, היא רוצה לצרף עוד ועוד מאמינים לשורותיה?

עמית כהן: חבר הכנסת סמוטריץ', האם מיסיון היא פעילות לא חוקית במדינת ישראל?

בצלאל סמוטריץ': לא שאלתי את זה.

בצלאל סמוטריץ': האם העמותה שאתה מייצג מאמינה בפעילות מיסיונרית?

עמית כהן: התשובה היא כן, בדיוק כמו שהנצרות מאמינה במיסיון.

בצלאל סמוטריץ': האם היא פועלת בפעילות מיסיונרית?

עמית כהן: בדיוק כפי שהנצרות מאמינה במיסיונריות.

עמית כהן: זה מונח שלקוח מישו.

בצלאל סמוטריץ': האם חלק מפעילות העמותה היא לצרף אנשים לשורותיה?

עמית כהן: פעילות מיסיון חוקית.

עמית כהן: מדובר בקהילה שהוכרה כחסידי אומות עולם על ידי יד ושם.

מיכל שיר סגמן: תנסו לא לקחת ילדים יהודים.

עמית כהן: לא ברור מאיפה הגיעו הדברים שנאמרו פה על ידי בנו של טומי לפיד.

עמית כהן: מדובר בקהילה שהגנה על יהודים בגופה וכתוצאה מכך נשלחה למחנות ריכוז.

משה גפני: מה זה רלוונטי עכשיו?

משה גפני: אנחנו מדברים על פעילות.

מיקי לוי: זה לא רלוונטי למה שהיא עושה בארץ.

מיקי לוי: פה זה מדינה יהודית, עם כל הצער שלך בעניין.

עמית כהן: פה זו מדינה יהודית ודמוקרטית, לא רק מדינה יהודית.

בצלאל סמוטריץ': זו מדינה יהודית ודמוקרטית שלא צריכה לעודד מיסיון, לכן גם לא צריך לתת לעמותה הזאת הטבת מס.

בצלאל סמוטריץ': אני לא חייב כמדינה לתת לתורמים שלך החזר מס אם אתה פועל להעביר יהודים על דתם במדינה יהודית.

בצלאל סמוטריץ': זה הדיון עכשיו.

בצלאל סמוטריץ': הדיון הוא לא אם אתה עושה עבירה או לא, על אף שיש לנו יסוד סביר להניח מהסרטון שראינו כאן שאתם עושים דברים פליליים, אבל את זה נשאיר כרגע בצד, אני לא יודע.

בצלאל סמוטריץ': מדינה יהודית לא תסייע למי שמעביר יהודים על דתם.

בצלאל סמוטריץ': חוץ מהשופט מזוז, להערכתי אף שופט לא יתמוך בזה.

בצלאל סמוטריץ': אנחנו יודעים שאתה בדרכך לבג"ץ.

בצלאל סמוטריץ': תנסה.

עמית כהן: אנחנו מדברים על קהילה של 2,000 מאמינים בכל הארץ.

עמית כהן: אין כאן איזה שהוא איום על הצביון יהודי של המדינה.

עמית כהן: גם אם תאשרו להם את 61 ואת 46, אין כאן איזה שהוא איום על ההגמוניה היהודית.

שלמה קרעי: אם נראה לך שאנחנו נממן מכספי מדינת ישראל, מכספי יהודים במדינת ישראל פעילות שמעבירה יהודים על דתם, וכנראה גם ילדים על דתם, אז אתם לא חיים במדינת ישראל.

מיכל שיר סגמן: אני מציעה שתיפתח חקירה מעמיקה כדי לבדוק באמת אם יש ילדים מעורבים בזה.

משה גפני: ילדים מעורבים, אנחנו יודעים בוודאות.

משה גפני: האם זה נכון שבהתחלה רשות המיסים לא נתנה להם אישור?

לירון נעים: זה לא כל כך מדויק.

לירון נעים: אנחנו אישרנו, ואז העלינו אותם לוועדת הכספים.

משה גפני: היה שלב שלא אישרתם.

שגית אפיק: לגבי הקריטריון של מחלוקת ציבורית עמוקה, לא הוועדה עשתה את השינוי, הקריטריון הזה הופיע לאורך שנים רבות בנוהל של רשות המיסים שאושר גם על ידי משרד המשפטים.

שגית אפיק: נכון הדבר שבשלב מסוים הקריטריון הזה הוסר מהנוהל, אבל לאורך השנים האלו עמותות מהסוג הזה, ככל הנראה, לא הגישו כלל בקשות.

שגית אפיק: לוועדה יש גדר שיקול דעת רחב יותר מגדר שיקול הדעת של רשות המיסים שמבצעת בדיקה מקצועית.

שגית אפיק: הוועדה רואה לנכון לבחון את הקריטריון הזה כקריטריון שהיא יכולה להפעיל במסגרת דיון, כפי שנעשה היום ביחס להתנהלות של עמותה שהחברה במדינת ישראל הייתה מעוניינת או מוצאת לנכון להוקיע.

שגית אפיק: אנחנו נמצאים בדיון, כמו שאמרת, שנטל ההוכחה שנדרש בו הוא לא הנטל הפלילי והאם באמת יש פה הפרה של חוקי המדינה, אלא האם יש לתקצב תקצוב עקיף באמצעות סעיפים 46 ו-61 לעמותה שמנהלת התנהלות מהסוג הזה.

לירון נעים: הקריטריון הזה הופיע בעבר כהבניית שיקול דעת של שר האוצר בהגדרת מטרה ציבורית.

לירון נעים: החלטות שמתקבלות בעניין של עמותות ספציפיות צריכות להיות שוויוניות, בין אם הפרוצדורה היא כזו ובין אם היא אחרת.

לירון נעים: אין בשינוי הפרוצדורה כדי לשנות את המהות בעניין הזה.

שגית אפיק: ההחלטות שוויוניות, כיוון שמהרגע שהעמותה תקבל החלטה ביחס לנושאי מיסיון והתנהלות מהסוג הזה, עמותות מהסוג הזה יובאו לדיון כאן.

לירון נעים: זאת המחלוקת הבסיסית בינינו, האם אפשר לפסול עמותה רק בגין היותה מיסיונית.

שגית אפיק: בגין היותה מנהלת פעילות ומטרה ציבורית שהוועדה כמייצגת את הציבור בישראל סבורה שיש להוקיעה.

לירון נעים: המטרה הציבורית היא דת.

שגית אפיק: הוועדה קיבלה על עצמה נוהל ביחס לסעיף 46 האומר שאם חברי הוועדה מוצאים לנכון ורואים במטרות ובפעילות של העמותה כמטרות ששנויות במחלוקת ציבורית עמוקה, ההצבעה צריכה להיות ברוב של שני שליש לפחות מחברי הוועדה, כשמתוכם שליש לפחות צריכים להיות מבין חברי הכנסת של האופוזיציה.

משה גפני: מי בעד הבקשה שלא לאשר למצפה לישראל בגלל שמדובר על פעילות שהיא פעילות שאנחנו לא מוצאים לנכון לאשר אותה בהתאם לנוהל, ירים את ידו?

משה גפני: אושר.

משה גפני: פה אחד הצבענו לא לאשר להם.

אופיר כץ: רביזיה.

משה גפני: אנחנו עוברים לעמותת יחד.

אפרת לקס: לעמותת יחד רמת השרון יש קהילה בשם תפארת ישוע.

אפרת לקס: תפארת ישוע זה לא תאגיד משפטי, זה בעצם שם של הקהילה בתל-אביב שמעוגנת על ידי העמותה יחד רמת השרון.

אפרת לקס: זה רק הסניף התל אביבי של פעילות הדת יהודיים משיחיים.

אפרת לקס: על פי מידע שנמסר לנו מנציגי העמותה, קהילת תפארת ישוע ויחד רמת השרון הם אותו דבר.

אפרת לקס: בני הקהילה רואים את עצמם יהודים, לכן, לטענתם, פעילותם אינה מכוונת להמרת דת.

אפרת לקס: בבג"ץ ברסקוב נגד משרד הפנים נקבע שהם לא יהודים.

אפרת לקס: חברי הקהילה מאמינים כי ישוע הינו המשיח של עם ישראל.

אפרת לקס: הם לומדים את התנ"ך ואת הברית החדשה ככתבי קודש.

אפרת לקס: בפני בית המשפט העליון, במסגרת הדיון שהתקיים בפברואר 2018, טענה באת כוח העמותה כי הם עושים רק פעילות של תפילה, ושמי שמביע דעתו להצטרף לקהילה העמותה מסייעת לו.

אפרת לקס: היא חזרה כמה וכמה פעמים על כך שהם לא עושים פעילות מסיונרית מחוץ לקהילה.

אפרת לקס: גם נציגי העמותה מוסרים שמטרת העמותה היא להפעיל בתי כנסת יהודיים משיחיים שמספקים את הצרכים של קהילה יהודית משיחית המאמינה בישוע ופועלת בתל-אביב.

אפרת לקס: באתר הקהילה, במספר כתבות כותבים החברים כי הם רואים עצמם שליחי האל להביא את בשורת אמונתם לכל בני עירם.

אפרת לקס: בכתבה באתר הקהילה שכותרתה: "fighting for our children", ממרץ 2017, מבקש מוטי כהן, רכז הנוער של הקהילה, לממן מסגרות חינוך המטיפות את התורה המשיחית כדי להציל את כל הדור הצעיר בישראל.

אפרת לקס: על פי המידע שנמסר לנו מנציגי העמותה, העמותה מגשימה את מטרותיה באמצעות כינוס אספות, חברים, שיעורי תנ"ך, פעילות חסד לחברי הקהילה ולנזקקים מבחוץ, ופעילות לילדים ונוער מבני הקהילה.

אפרת לקס: העמותה מקיימת פעילות סעד, היא מקיימת בית תמחוי.

אפרת לקס: יש גם אפשרות לחברים קבועים בקהילה לבקש סיוע כספי מהקהילה.

אפרת לקס: העמותה מקיימת גם פעילות ילדים ונוער.

אפרת לקס: נציגי העמותה מוסרים שהם מקפידים בקנאות על הוראות החוק ביחס לפעילות המיועדת לקטינים.

שלומית ארליך: למה הכוונה בפעילות ילדים ונוער?

אפרת לקס: הם אומרים שהם מקפידים בקנאות על הוראות החוק ביחס לפעילות המיועדת לקטינים.

אפרת לקס: כל פעילות העמותה לילדים ונוער מיועדת אך ורק לחברי העמותה.

אפרת לקס: בפועל ראינו שהם מקיימים בחנוכה ובפורים אירועים שכוללים הפעלות ופעילויות לילדים, אם זה פינת חי או הופעה של קוסם.

ינון אזולאי: איפה מתקיימות הפעילויות?

אפרת לקס: בסניף התל-אביבי של העמותה.

בצלאל סמוטריץ': זה רק לחברי עמותה?

אפרת לקס: הם אומרים שזה רק לחברי העמותה.

אפרת לקס: באתר שלהם הם מציינים את מספר המשפחות של המאמינים, את מספר המשפחות שהיו בקהילה ועזבו אותם, ואת מספר המשפחות החדשות שהגיעו לפעילות.

אפרת לקס: לגבי פעילות של מיסיון, העמותה טוענת שעיקר גיוס החברים מתבצע מפה לאוזן דרך חברים ובני משפחה.

אפרת לקס: נציגי העמותה אומרים שהם לא יוצאים לשטח באופן סדיר, אבל הם לא מוציאים מכלל אפשרות את הפעילות של יציאות כאלו.

אפרת לקס: בכתבה ממאי 2018 שמופיעה באתר שלהם מתוארת יציאה לפעילות של מיסיון.

משה גפני: ראית את הסרטונים שהם פרסמו באתר שלהם?

אפרת לקס: יחד זאת עמותה מאוד קטנה.

משה גפני: כן, אבל אמרת בעצמך שהיא קשורה לעמותות יותר גדולות.

ינון אזולאי: הם גם עושים פעולות של הטבלה?

אפרת לקס: הם אומרים שהטבלה היא לא תנאי.

משה גפני: רותם בן-שמחון, האם אפשר לראות את הסרטונים שלכם?

רותם בן שמחון: אדוני, אנחנו לא מאשרים להציג את הסרטונים.

בצלאל סמוטריץ': מי שואל אותך?

מיכל שיר סגמן: מדובר בסרטוני יוטיוב שפתוחים לציבור.

מיכל שיר סגמן: אם הוועדה מעוניינת לצפות בהם, היא יכולה.

שלמה קרעי: מה יש לכם להסתיר שאת לא מאשרת?

אופיר כץ: זה רק מחזק את הטענה.

משה גפני: תגידי למה את מתנגדת.

רותם בן שמחון: לאורך כל הדיון אתם אומרים באותה נשימה את המצפה לישראל ואת יחד רמת השרון.

משה גפני: זה פשוט לא נכון.

משה גפני: אמרנו כל הזמן שיש הפרדה בין שני הדברים.

רותם בן שמחון: עמותת יחד רמת השרון היא אינדיבידואלית ועצמאית.

רותם בן שמחון: יחד רמת השרון כוללת את אזרחי ישראל שמוכנים למות למען המדינה, משלמים מסים, בוחרים לכנסת, חוגגים את חגי ישראל.

רותם בן שמחון: אני לא חושבת שיש מקום להשוות אותם לאותם חברים במצפה לישראל.

רותם בן שמחון: אני מבקשת שההתדיינות תהיה בנפרד, שלא תהיו מושפעים אחת מהשנייה.

רותם בן שמחון: ההתייחסות מתחילת הדיון מוטעית ושגויה מהיסוד.

רותם בן שמחון: יחד רמת השרון מעולם לא הואשמה או עסקה בפעילות מיסיונרית אסורה בניגוד לחוק.

רותם בן שמחון: היא גם אינה עוסקת בפעילות מנוגדת לחוק היום.

רותם בן שמחון: אם היה חשש כזה, העמותה לא הייתה מאושרת על ידי רשות המיסים כבר יותר מפעם אחת.

רותם בן שמחון: רשות המיסים אישרה שוב ושוב את פעילותה של עמותת יחד רמת השרון.

רותם בן שמחון: היא עברה ביקורות ובדיקות עומק לאורך השנים.

רותם בן שמחון: המטרות של עמותת יחד רמת השרון הן להקים ולקיים מוסדות דת של הקהילה המשיחית.

רותם בן שמחון: עיקר פעילותה של העמותה כיום הוא ניהול בית תפילה עבור יהודים שחיים באזור תל-אביב.

רותם בן שמחון: האם מטרה זו נחשבת לשנויה במחלוקת עמוקה?

משה גפני: אז למה התנגדת להביא את הסרטונים שלכם?

ינון אזולאי: אתם מפחדים שיראו את הסרטונים המסיתים שלכם.

רותם בן שמחון: ביטול ההקלה במס לעמותה מהווה אפליה בשני מישורים: אפליה בין הדת היהודית המשיחית לבין דתות אחרות, ואפליה בין עמותת יחד רמת השרון - -

שלמה קרעי: רשות המיסים אמרו שאתם מקיימים פעילות גם לילדים שהם לא חלק מהעמותה.

רותם בן שמחון: האם לשיטת הוועדה כל מוסד דתי אינו שייך לדת היהודית?

משה גפני: מה הדמגוגיה הזאת?

מיכל שיר סגמן: אם אתם כל כך לגיטימיים, מה הבעיה להקרין את הסרטונים?

מיכל שיר סגמן: אדוני היושב-ראש, צריך לראות את הסרטונים האלה, הם פתוחים לציבור.

מיכל שיר סגמן: אין סיבה שלא נצפה בהם.

רותם בן שמחון: אם לא תאשרו את ההקלה הזאת לעמותת יחד רמת השרון, זה יהווה אפליה והפרה חמורה של עיקרון השוויון.

משה גפני: את יכולה לתאר לנו מה יש בסרטונים?

מיכל שיר סגמן: למה צריך לתאר?

מיכל שיר סגמן: זה פתוח לציבור.

רותם בן שמחון: אי אישור סעיף 46 לעמותת יחד רמת השרון יהווה אפליה של מיעוט דתי של אזרחים ישראלים שומרי חוק ומשלמי מיסים.

שלמה קרעי: אל תעשו פעילויות לילדים שהם לא חברי העמותה, אל תעבירו ילדים יהודים על דתם.

משה גפני: אנחנו יכולים להביא את הסרטונים?

רותם בן שמחון: בקשה.

משה גפני: תעלו את הסרטונים.

משה גפני: (הקרנת סרטון)

לירון נעים: אנחנו בוחנים אם פעילות העמותה כרוכה בהפרת חוקי המדינה.

לירון נעים: מה שראינו כרגע זו לא פנייה ישירה לקטינים במטרה להמיר את דתם.

בצלאל סמוטריץ': למה?

בצלאל סמוטריץ': הם אומרים מפורש.

מיכל שיר סגמן: הם אומרים שזאת הדרך ללמד ילדים משהו אחר.

אוסנת הילה מארק: הם קראו לצרף אותם.

אוסנת הילה מארק: איך את אומרת שזה לא?

לירון נעים: השאלה איפה עובר הגבול בין שיתוף באמונות ובדעות לבין פעילות להמרת דת.

אופיר כץ: אנחנו לא מתעסקים כאן בהיבט הפלילי.

לירון נעים: יש כאן שאלה נוספת: מה היא פנייה ישירה.

לירון נעים: הסרטון שראינו עכשיו הוא סרטון של מעוז, לא סרטון של יחד.

משה גפני: אפרת, העמותה של יחד קשורה למעוז?

אפרת לקס: כן, קשורה למעוז.

משה גפני: היא קשורה לתפארת ישוע?

אפרת לקס: האדם שמקריין את הסרטון זה ארי סורקורם, מייסד עמותת יחד רמת השרון.

אפרת לקס: מעוז היא ארגון הגג של פעילות היהודים המשיחיים בישראל.

אפרת לקס: הוא לא קשור תאגידית ליחד רמת השרון, הוא מממן אקטיבי שלה, מממן משמעותי.

משה גפני: מי בעד לא לאשר לעמותת יחד רמת השרון, ירים את ידו?

משה גפני: מי, נגד, מי נמנע?

משה גפני: אושר.

משה גפני: ההחלטה אושרה.

משה גפני: ב-12:30 נצביע על הרביזיה בנוגע למצפה לישראל.

משה גפני: רבותיי, אני עובר להצבעה על הרביזיה.

משה גפני: מי בעד הרביזיה, ירים את ידו?

משה גפני: מי נגד, מי נמנע?

משה גפני: אושר.

משה גפני: מי בעד לקבל את ההחלטה שלנו לגבי המצפה לישראל, ירים את ידו?

משה גפני: מי נגד, מי נמנע?

משה גפני: אושר.

משה גפני: ההחלטה התקבלה לגבי עמותת המצפה לישראל.

משה גפני: תודה רבה לכולם.